钦定古今图书集成/历象汇编/庶征典/第037卷 > 晋
## 钦定古今图书集成/历象汇编/庶征典/第037卷 > 晋

### 武帝泰始四年正月彗星见轸七月星陨如雨

按《晋书武帝本纪》，泰始四年正月，有星孛于轸。　按
《天文志》：正月景戌，彗星见轸，青白色，西北行，又转东
行。占曰：“为兵丧。”轸又楚分野。三月，皇太后王氏崩。十
月，吴寇江夏、襄阳。　又按《志》，七月星陨如雨，皆西流。
占曰：“星陨为百姓叛，西流，吴人归晋之象也。”二年，吴
夏口督孙秀率部曲二千馀人来降。

泰始五年秋九月，有星孛于紫宫。

按《晋书。武帝本纪》云云。　按《天文志》。“九月星孛于紫
宫。占如上。紫宫。天子内宫。十年武元杨皇后崩。
泰始十年十二月。有星孛于轸。”

按《晋书武帝本纪》云云。　按《天文志占》曰：“天下兵起。”
轸又楚分野。

### 咸宁二年六月有星孛于氐七月孛于大角八月孛于太微

按《晋书武帝本纪》云云。　按《天文志》：二年六月甲戌，
星孛于氐。占曰：“天子失德易政。氐又兖州分。”七月星
孛大角。大角为帝坐。八月星孛太微，至翼、北斗、三台。
占曰：“太微天子庭，大人恶之。一曰：有改王。翼又楚分
野。北斗主杀罚。三台为三公。”

咸宁三年，孛星见。

按《晋书武帝本纪》，三年正月，有星孛于西方。三月，有
星孛于胃。　按《天文志》：正月，星孛于西方。三月，星孛
于胃。胃，徐州分。四月，星孛女御。女御为后宫。五月又
孛于东方。七月，星孛紫宫。占曰：“天下易王。”

咸宁四年四月，蚩尤旗见东井。九月，太白当见不见。
按《晋书武帝本纪》，四年夏四月，蚩尤旗见东井。　按
《天文志》，后年倾三方伐吴。是其应也。　又按志，九月
太白当见不见。占曰：“是谓失舍，不有破军，必有亡国。”
是时羊祜表求伐吴，上许之。五年十一月，兵出，太白
始夕见西方。太康元年三月，大破吴军，孙皓面缚请
罪，吴国遂亡。

咸宁五年三月，星孛于柳。四月，孛于女御。七月，孛于
紫宫。

按《晋书武帝本纪》云云。　按《天文志占》曰：“外臣陵主
柳。又三河分野，大角、太微、紫宫、女御，并为王者，明年
吴亡”，是其应也。孛主兵丧，征吴之役，三河徐兖之兵
悉出，交战于吴楚之地，吴丞相都督以下，枭戮十数，
偏裨行阵之徒，馘斩万计，皆其征也。

### 太康二年八月有星孛于张十一月有星孛于轩辕按晋书武帝本纪云云 按天文志八月有星孛于张占曰为兵丧十一月星孛于轩辕占曰后宫当之

太康四年，星孛于西南。

按《晋书武帝本纪》，不载。　按《天文志》，“四年三月戊申，
星孛于西南。是年，齐王攸、任城王陵、琅邪王伷、新都
王咏薨。”

太康八年三月，荧惑守心。九月，星孛于南斗。

按《晋书武帝本纪》，不载。　按《天文志》：八年三月，荧惑
守心。占曰：“王者恶之。”太熙元年四月乙酉，帝崩。　又
按志：九月，星孛于南斗，长数十丈，十馀日灭。占曰：“斗
主爵禄，国有大忧。一曰：孛于斗，王者疾病，天下易政，
大乱兵起。”

太康九年八月，星陨如雨。

按《晋书。武帝本纪》云云。　按《天文志。刘向传》云。“下去
其上之象。”后三年帝崩而惠帝立。天下自此乱矣。

### 太熙元年客星在紫宫

按《晋书武帝本纪》，不载。　按《天文志》：太熙元年四月，
客星在紫宫。占曰：“为兵丧。”太康末，武帝耽宴游，多疾
病。是月己酉，帝崩。永平元年，贾后诛杨骏及其党与，
皆夷三族，杨太后亦见弑。又诛汝南王亮、太保卫瓘、
楚王玮，王室兵丧之应也。

### 惠帝元康三年春太白守毕四月荧惑守太微是年填星岁星太白聚于毕昴

按：《晋书惠帝本纪》，不载。　按《天文志》：元康三年四月，
荧惑守太微六十日。占曰：“诸侯三公谋其上，必有斩
臣。”一曰：“天子亡国。”是春太白守毕，至是百馀日。占曰：
“有急令之忧。”一曰：“相死。”又为边境不安。后贾后陷杀
太子。　又按志，填星、岁星、太白三星聚于毕昴。占曰：
“为兵丧。”毕昴，赵地也。后贾后陷杀太子，赵王废，后又杀之，斩张华裴𬱟，遂篡位，废帝为太上皇，天下从此
《遘乱》连祸。

元康四年九月甲午，枉矢东北竟天。

按：《晋书惠帝本纪》云云。　按《元经》“枉矢竟天。”注：“枉矢
曷谓曰星如流矢也。”《星经》云：“枉矢所触，天下所伐也。”
甲午枉矢竟天，自西南流东北。坤不利东北，其贾后
之谓乎？

元康五年四月，彗星见于西方，孛于奎至轩辕。
按《晋书惠帝本纪》云云。　按《天文志》：四月有星孛于
奎，至轩辕。《太微经》三台、大陵占曰：“奎为鲁，又为库兵，
轩辕为后宫，太微天子廷，三台为三司，大陵有积尸
死丧之事。”其后武库火，西羌反。后五年司空张华遇
祸，贾后废死，鲁公贾谧诛。又明年赵王伦篡位。于是
三王兴兵讨伦，兵士战死十馀万人。

元康六年六月，枉矢东南行。十月，太白昼见。

按《晋书惠帝本纪》，不载。　按《天文志》：六年六月景午
夜，有枉矢自斗魁东南行。案占曰：“以乱伐乱。北斗主
执杀，出斗魁居中，执杀者不直之象也。”是后赵王杀
张裴，废贾后，以理太子之冤，因自篡盗，以至屠灭。以
乱伐乱之应也。一曰：氐帅齐万年反之应也。　又按
志：“十月乙未，太白昼见。”

元康九年六月，荧惑守心；八月，入羽林。

按《晋书惠帝本纪》，不载。　按《天文志》：九年六月，荧惑
守心。占曰：“王者恶之。”八月荧惑入羽林。占曰：“禁兵大
起。”其后帝见废为太上皇。俄而三王起兵讨赵王伦，
伦悉遣中军兵。相距累月。〈按宋志作二月荧惑守心〉

### 永康元年三月妖星见南方中台星拆太白昼见五月荧惑入南斗八月入箕十二月彗星见

按《晋书惠帝本纪》，永康元年三月，妖星见于南方。十
二月，彗星见于东方。　按《天文志》：三月，妖星见南方。
占曰：“妖星出，天下大兵将起。”是月，贾后杀太子，赵王
伦寻废杀后，斩司空张华，又废帝自立。于是三王并
起，迭总大权。其十二月，彗星出牵牛之西，指天市。占
曰：“牛者七政始，彗出之，改元易号之象也。天市一名
天”府，一名天子旗，帝坐在其中。明年，赵王伦篡位改
元，寻为大兵所灭。　又按《志》，三月中，台星拆，太白昼
见。占曰：“台星失常，三公忧。太白昼见，为不臣。”是月，贾
后杀太子，赵王伦寻废杀后，斩司空张华。其五月，荧
惑入南斗。《占》曰：“宰相死，兵大起。”斗，又吴分野。是时赵
王伦为相，明年篡位，三公兴师诛之。大安二年，石冰
破扬州。其八月，荧惑入箕。《占》曰：“人主失位，兵起。”明年，
赵王伦篡位，改元。

永康二年二月，太白入东井。夏四月，彗星见齐分。
按《晋书惠帝本纪》不载。　按《天文志》，二年二月，太白
出西方，逆行入东井。《占》曰：“国失政，大臣为乱。”四月，彗
星见齐分。占曰：“齐有兵丧。”是时齐王囧起兵讨赵王
伦，伦灭，囧拥兵不朝，专权淫奢，明年诛死。

### 永宁元年五星互经天辰星岁星太白皆昼见七月岁星守虚危辰星入太微太白守右掖门八月填星犯左执法荧惑守昴辰星守鬼九月月犯左角

按《晋书惠帝本纪》，永宁元年，五星经天，纵横无常。夏
四月，岁星昼见。　按《天文志》：“自正月至于闰月，五星
互经天，纵横无常。”《星传》曰：“日阳，君道也；星阴，臣道也。
日出则星亡，臣不得专也。”昼而星见于上者为经天，
其占为不臣，为更王。今五星悉经天，天变所未有也。
石氏说曰：“辰星昼见，其国不亡，则大乱。”是后台鼎方
伯，互执大权，二帝流亡，遂至六夷更王，迭据华夏，亦
载籍所未有也。其四月，岁星昼见。五月，太白昼见，占
同前。七月，岁星守虚、危。《占》曰：“木守虚、危，有兵忧。虚、危，
齐分，一曰守虚，饥；守危，徭役烦多，下屈竭。”辰星入太
微。占曰：“为内乱。”一曰：“群臣相杀。”太白守右掖门。占曰：
“为兵，为乱，为贼。”八月戊午，填星犯左执法，又犯上相。
占曰：“上相忧。”荧惑守昴。占曰：“赵、魏有灾。”辰星守舆鬼。
占曰：“秦有灾。”九月丁未，月犯左角。占曰：“人主忧。”一曰：
“左卫将军死，天下有兵。”

《永宁》二年四月，岁星昼见。十一月，荧惑、太白𩰚于虚
危。十二月，荧惑袭太白于营室。

按《晋书惠帝本纪》，不载。　按《天文志》：二年四月癸酉，
岁星昼见。占曰：“为臣强。”初，齐王囧定京都，因留辅政，
遂专傲无君。是月成都、河间檄长沙王乂讨之。囧乂
交战，攻焚宫阙，囧兵败夷灭乂，杀其兄上军将军实
以下二十馀人。大安二年，成都攻长沙，于是公私饥
困，百姓力屈。　又按志，十一月，荧惑、太白𩰚于虚危。
占曰：“大兵起，破军杀将。虚危，又齐分也。”十二月，荧惑
袭太白于营室。占曰：“天下兵起，亡君之戒。”一曰：《易相》。
〈与岁星昼见事应同〉

### 太安元年四月彗星昼见

按：《晋书惠帝本纪》云云。

《太安》二年二月，太白入昴。三月，彗星见。七月，荧惑入
井，太白守太微。十一月，岁星入月，有星昼陨。

按《晋书惠帝本纪》：“二年十一月辛巳，星昼陨，声如雷

按《天文志》：“二月太白入昴。占曰：‘天下扰，兵大起’。” 七

月荧惑入东井。占曰：“兵起国乱。”是秋太白守太微上
将。占曰：“上将以兵亡。”是年冬，成都、河间攻洛阳。八年，
长沙王奉帝出，距二王。二年正月，东海王越执长沙
王乂张方，又杀之。　又按《志》，三月，彗星见东方，指三
台。占曰：“兵丧之象。”三台为三公。三年正月，东海王越
执太尉长沙王乂张方，又杀之。　又按《志》，十一月庚
辰，岁星入月中。占曰：“国有逐相。”十二月壬寅，太白犯
月。占曰：“天下有兵。”　又按《志》，十一月辛巳，有星昼陨
中天北下，光变白，有声如雷。案《占名》曰营首。营首所
在，下有大兵流血。明年，刘元海、石勒攻略并州，多所
残灭。王浚起燕代，引鲜卑攻掠邺中，百姓涂地，有声
如雷，怒之象也。

太安三年正月，荧惑犯岁星，月犯太白，荧惑入南斗。
按《晋书惠帝本纪》不载。　按《天文志》：三年正月，荧惑
犯岁星。占曰：“有战。”七月，左卫将军陈眕奉帝伐成都，
六军败绩。　又按志，正月己卯，月犯太白，占同青龙
元年七月，左卫将军陈眕等率众奉帝伐成都王，六
军败绩，兵逼乘舆。后二年，帝崩。　又按志，正月，荧惑
入南斗。《占同永康》。〈与月犯太白事应同〉是时，天下盗贼群起，张
昌尤盛。

### 永兴元年五月客星守毕七月星陨太白犯角亢九月太白入南斗

按《晋书惠帝本纪》不载。　按《天文志》：永兴元年五月，
客星守毕。占曰：“天子绝嗣。一曰：大臣有诛。”时诸王拥
兵，其后惠帝失统，终无继嗣。　又按志，七月庚申，太
白犯角亢，经房心，历尾箕，九月入南斗。占曰：“犯角，天
下大战；犯亢，有大兵，人君忧；入房心，为兵丧；犯尾箕，
女主忧。一曰天下大乱；入南斗，有兵丧。一曰将军为
乱。”其所犯守。又兖豫幽冀扬州之分野。是年七月有
荡阴之役。九月，王浚杀幽州刺史和演，攻邺，邺溃。于
是兖豫为天下兵冲，陈敏又乱扬土。刘元海石勒李
雄等并起微贱，跨有州郡。皇后羊氏数被幽废，皆其
应也。　又按《志》，七月乙丑，星陨有声。

《永兴二》年四月，太白犯狼星。八月，星孛于昴、毕。九月，
岁星守井。十月，星陨，星孛于北斗。

按《晋书惠帝本纪》，二年十月，有星孛于北斗。　按《天
文志》：四月丙子，太白犯狼星。占曰：“大兵起。”九月，岁星
守东井。《占》曰：“有兵。”井。又秦分野。是年苟晞破公师蕃，
张方破范阳王虓。关西诸将攻河间王，颙奔走，东海
王迎杀之。　又按志，八月有星孛于昴毕。占曰：“为兵
丧。”昴毕，又赵魏分野。十月丁丑，有星孛于北斗。占曰：
“璇玑更授，天子出走。”又曰：“强国发兵，诸侯争权。”是后
诸王交兵，皆有应。明年惠帝崩。　又按志，十月，星又
陨，有声。占同上。是后遂亡中夏。

### 光熙元年四月太白失行五月枉矢西南流九月荧惑守心填星守房心犯岁星十二月太白犯填星

按《晋书惠帝本纪》，光熙元年五月，枉矢西南流。　按
《天文志》：四月，太白失行，自翼入尾箕。占曰：“太白失行
而北，是谓反生。不有破军，必有屠城。”五月，汲桑攻邺，
魏郡太守冯嵩出战，大败，桑遂害东燕王腾，杀万馀
人，焚烧魏时宫室皆尽。其九月丁未，荧惑守心。占曰：
“王者恶之。”己亥，填星守房、心。占曰：“填守房，多祸丧；守
心，国内乱，天下赦。”是时司马越专权，终以无礼破灭，
内乱之应也。十一月，帝崩，怀帝即位，大赦天下。　又
按《志》，五月，枉矢西南流。是时司马越西破河间兵，奉
迎大驾。寻收缪引、何绥等，肆无君之心，天下恶之。及
死而石勒焚其尸柩。是其应也。　又按《志》，九月，填星
犯岁星。占曰：“填与岁合为内乱。”是时司马越专权，终
以无礼破灭，内乱之应也。十二月癸未，太白犯填星。
《占》曰：“为内兵，有大战。”是后，河间王为东海王越所杀。
明年正月，东海王越杀诸葛玫等。五月，汲桑破冯嵩
杀东燕王。八月，苟晞大破汲桑。

### 怀帝永嘉元年九月大星东北流十二月星流

按《晋书怀帝本纪》，“永嘉元年九月辛亥，有大星如日，
小者如斗，自西方流于东北，天尽赤，俄有声如雷。”
按《天文志》，“九月辛卯，有星大如日，自西南流于东北，
小者如斗相随，天尽赤，声如雷。占曰：‘流星为贵使，星
大者使大’。”是年五月，汲桑杀东燕王腾，遂据河北。十
一月，始遣和郁为征北将军，镇邺西。田甄等大破汲
桑，“斩于乐陵。于是以甄为汲郡太守，弟兰钜鹿太守。”
“小星相随者，小将别帅之象也。司马越忿魏郡以东，
平原以南，皆党于桑，以赏甄等，于是侵掠桑地，有声
如雷，忿怒之象也。”　又按《志》，“十二月丁亥，星流震散。”
按刘向说，天官列宿在位之象。其众小星无名者，众
庶之类。此百官众庶将流散之象也。是后天下大乱，
百官万姓流移转死矣。

永嘉二年正月太白伏不见。二月始晨见东方
按《晋书怀帝本纪》。不载　按《天文志》。“二年正月庚午
太白伏不见。二月庚子始晨见东方。”是谓当见不见。
占同上条。其后破军杀将。不可胜数。帝崩。中夏沦覆永嘉三年荧惑犯紫微填星守南斗。

按《晋书怀帝本纪》，不载。　按《天文志》：三年正月庚子，
荧惑犯紫微。占曰：“当有野死之王，又为火烧宫。”是时
太史令高堂冲奏，“乘舆宜迁幸，不然必无洛阳。”五年
六月，刘曜、王弥入京都，焚烧宫庙，执帝归平阳。　又
按志，填星久守南斗。《占》曰：“填星所居久者，其国有福。”
是时安东将军琅邪王始有扬土。其年十一月地动。
陈卓以为是地动应也。

永嘉四年，大星坠。

按《晋书怀帝本纪》。“四年十月大星坠西南。”　按《天文
志》。“十月庚子。大星西北坠有声。寻而帝蒙尘于平阳。”
〈按纪作西南志作西北互异〉

永嘉五年十月，荧惑守心。

按《晋书。怀帝本纪》。不载。　按《天文志》云云。

永嘉六年六月，太白犯太微。七月，木火、金聚于牛斗。
按《晋书怀帝本纪》：六年秋七月，岁星、荧惑、太白聚于
牛斗。　按《天文志》：六月丁卯，太白犯太微。占曰：“兵入
天子庭，王者恶之。”七月，帝崩于寇庭，天下行服大临。

又按《志》，“七月荧惑、岁星、太白聚牛女之间，徘徊进。”

退案《占》曰：“牛女扬州分。”是后两都倾覆，而元帝中兴
扬土。〈按宋志作荧惑岁星镇星太白聚牛女之间〉

### 元帝建武元年太白荧惑合于东井

按《晋书元帝本纪》，不载。　按《天文志》：建武元年五月
癸未，太白、荧惑合于东井。占曰：“金火合曰烁，为丧。”是
时愍帝蒙尘于平阳，七月崩于寇庭。

### 太兴元年太白犯南斗

按《晋书元帝本纪》，不载。　按《天文志》：太兴元年七月，
太白犯南斗。占曰：“吴越有兵，大人忧。”

太兴二年二月，荧惑犯井。七月，木火会于井。八月，太
白犯轩辕，又犯岁星。十一月，月犯荧惑。

按《晋书元帝本纪》，不载。　按《天文志》：二年二月甲申，
荧惑犯东井。占曰：“兵起，贵臣相戮。”八月己卯，太白犯
轩辕大星。占曰：“后宫忧。”　又按志：七月甲午，岁星荧
惑会于东井。八月乙未，太白犯岁星，合在翼。占曰：“为
兵饥。”十一月辛巳，月犯荧惑。占曰：“有乱臣。”

太兴三年四月，枉矢出虚、危。五月，太白入太微。六月，
金木合于房。九月，太白犯南斗。十月，荧惑守五诸侯。
十二月，太白入月。

按：《晋书元帝本纪》，不载。　按《天文志》：三年四月壬辰，
枉矢出虚危，没翼轸。占曰：“枉矢所触，天下之所伐。翼、
轸，荆州之分野。太宁二年，王敦杀谯王承及甘卓，而
敦又枭夷。枉矢触翼之应也。”　又按志，五月戊子，太
白入太微，又犯上将星。占曰：“天子自将，上将诛。”九月，
太白犯南斗。十月己亥，荧惑在东井，居五诸侯南，踟
蹰留积三十日。占曰：“荧惑守井二十日以上，大人忧；
守五诸侯，诸侯有诛者。”永昌元年三月，王敦率江荆
之众来攻京都，六军距战，败绩，人主谢过而已。于是
杀护军将军周𫖮、尚书令刁协、车骑将军戴若思，又
镇北将军刘隗出奔。四月，又杀湘州刺史谯王司马
承、镇南将军甘卓。闰十二月帝崩。　又按《志》，六月景
辰，太白与岁星合于房。占曰：“兵饥。”永昌元年，王敦攻
京师，六军败绩，王敦寻死。　又按《志》，十二月己未，太
白入月在斗。郭璞曰：“月属坎，阴府法象也。太白金行
而来犯之，天意若曰：刑理失中，自毁其法。”

太兴四年，月犯岁星。

按《晋书元帝本纪》，不载。　按《天文志》：四年十二月丁
亥，月犯岁星，在房。占曰：“其国兵饥，人流亡。”永昌元年
三月，王敦作乱，率江荆之众来攻，败京师，杀将相。又
镇北将军刘隗出奔，百姓并去南亩，困于兵革。四月，
又杀湘州刺史谯王司马承、镇南将军甘卓。

### 永昌元年流星从西方来

按《晋书元帝本纪》，不载。　按《天文志》，“永昌元年七月
甲午，有流星大如瓮，长百馀丈，青赤色，从西方来，尾
分为百馀岐，或散。时王敦之乱，百姓流亡之应也。”

### 明帝太宁三年荧惑入太微

按《晋书明帝本纪》，不载。　按《天文志》：太宁三年正月，
荧惑逆行入太微。占曰：“为兵丧。王者恶之。”闰八月，帝
崩。后二年，苏峻反，攻焚宫室，太后以忧。偪崩，天子幽
劫于石头城。远近兵乱，至四年乃息。

### 成帝咸和四年有星孛于西北

按《晋书成帝本纪》云云。　按《天文志》。咸和四年七月
有星孛于西北。犯斗。二十三日灭。占曰：“为兵乱。”十二
月郭默杀江州刺史刘引。荆州刺史陶侃讨默斩之。
时石勒又始僭号。

咸和六年正月，月入南斗。十一月荧惑守胃昴。
按《晋书成帝本纪》不载。　按《天文志》，六年正月景辰，
月入南斗。占曰：“有兵。”是月石勒杀略娄、武进二县人。
明年石勒众又抄掠，南涉海虞。其十一月荧惑守胃
昴。占曰：“赵、魏有兵。”八年七月，石勒死，石季龙自立。是
时虽二石僭号，而强弱常占于昴，不关太微紫宫也。
咸和八年三月，月入南斗。五月，星陨。七月，荧惑入昴八月，月又犯昴。

按《晋书成帝本纪》，八年五月，有星陨于肥乡。　按《天
文志》，三月己巳，月入南斗。与六年占同。其年七月，石
勒死，彭彪以谯，石生以长安，郭权以秦州，并归顺。于
是遣督护乔球率众救彪，彪败球退。又石季龙、石斌
攻灭生、权。其七月，荧惑入昴。占曰：“胡王死。”一曰：“赵地
有兵。”是月，石勒死，石季龙多所攻没。八月，月又犯昴。
占曰：“胡不安。”

咸和九年正月，陨石。三月，火入鬼。六月、八月，月犯昴。
按《晋书成帝本纪》，九年春正月，陨石于凉州。　按《天
文志》：三月己亥，荧惑入舆鬼，犯积尸。占曰：“兵在西北，
有没军死将。”六月、八月，月又犯昴。时石弘虽袭勒位，
而石季龙擅威横暴，十一月，废弘自立，遂幽杀之。

### 咸康元年二月太白犯昴月又入昴四月月犯太白八月荧惑入东井十一月月犯昴

按《晋书成帝本纪》，不载。　按《天文志》：咸康元年二月
己亥，太白犯昴。占曰：“兵起，岁中旱。”四月，石季龙略骑
至历阳。加司徒王导大司马，治兵列戍冲要。是时石
季龙又围襄阳，六月旱。其年二月景戌，月入昴。《占》曰：
“胡王死。”八月戊戌，荧惑入东井。《占》曰：“无兵兵起，有兵
兵止。”十一月，月犯昴。　又按《志》：二月乙未，太白入月。
四月甲午，月犯太白。

咸康二年正月，彗星见，月犯房。八月，犯昴。九月，太白
犯斗。

按《晋书成帝本纪》，二年正月辛巳，彗星见于奎。　按
《天文志》：正月辛巳，彗星夕见西方，在奎。占曰：“为兵丧。
奎又为边兵。”三年正月，石季龙僣天王位。四年，石季
龙伐慕容皝，不克。既退，皝追击之，又破麻秋。时皝称
藩，边兵之应也。　又《按志》：正月辛亥，月犯房南第二
星。八月，月又犯昴。九月庚寅，太白犯南斗，因昼见。占
曰：“斗为宰相。又扬州分，金犯之，死丧之象。昼见，为不
臣，又为兵丧。”其后石季龙僣称天王，发众七万。四年
二月，自陇西攻段辽于蓟，又袭慕容皝于棘城，不克。
皝击破其将麻秋，并虏段辽，杀之。

咸康三年六月，流星出奎。七月月犯房。八月荧惑入
鬼。月犯井。九月月又犯建。十一月太白犯岁星。
按《晋书成帝本纪》不载。　按《天文志》：三年七月己酉，
月犯房上星。八月荧惑入舆鬼。犯积尸。甲戌，月犯东
井距星。九月戊子，月犯建星。　又按《志》：六月辛未，流
星大如二斗魁，色青赤，光耀地。出奎中没娄北。案占：
“为饥，五谷不藏，是月大旱饥。”　又按《志》，十一月乙丑，
太白犯岁星于营室。占曰：“为兵饥。”四年二月，石季龙
破幽州，迁万馀家以南。五年，季龙众五万寇沔南，略
七千馀家而去，又骑二万围陷邾城，杀略五千馀人。
咸康四年四月，太白昼见。四月、七月，月掩太白。五月，
荧惑犯右执法。九月，太白犯右执法。十一月，犯房。十
二月，犯填星。

按：《晋书成帝本纪》不载。　按《天文志》：四年四月己巳，
太白昼见在柳。占曰：“为兵，为不臣。”明年石季龙大寇
沔南，于是内外戒严。其五月戊戌，荧惑犯右执法。《占》
曰：“大臣死，执政者忧。”九月，太白又犯右执法。案占，“五
星灾同，金水尢甚。”十一月戊子，太白犯房上星。占曰：
“上相忧。”　又按志：四月己巳、七月乙巳，月俱掩太白。
占曰：“人君死，又为兵，人主恶之。”明年，石季龙之众大
寇沔南，于是内外戒严。　又按《志》，十二月癸丑，太白
犯填星，在箕。占曰：“王者亡地。”七年，慕容皝自称燕王。
咸康五年四月，月犯岁星，又犯毕；七月，犯房。

按《晋书成帝本纪》，不载。　按《天文志》：五年四月辛未，
月犯岁星，在胃。《占》曰：“国饥人流。”乙未月犯岁星，在昴。
及冬，有沔南邾城之败，百姓流亡万馀家。　又《按志》：
四月乙未，月犯毕距星。《占》曰：“兵起。”七月己酉，月犯房
上星。《占》曰：“将相忧。”是月庚申，丞相王导薨，庾冰代辅
政。八月，太尉郗鉴薨。又有沔南邾城之败，百姓流亡
万馀家。六年正月，征西大将军庾亮薨。

咸康六年二月，流星出天市，星孛于太微，太白入月。
三月，荧惑犯太微。四月，太白犯毕。月犯太白，荧惑犯
右执法。六月，月犯牵牛，太白犯轩辕。

按《晋书成帝本纪》，六年二月庚辰，有星孛于太微。
按《天文志》，六年二月庚午朔，有流星大如斗，光耀地，
出天市，西行入太微。占曰：“大人当之。”八年六月，成帝
崩。庚辰，有星孛于太微。七年三月，杜皇后崩。　又按
志，乙未，太白入月。《占》曰：“人主死。”四月甲午，月犯太白。
《占》曰：“人主恶之。”　又按志，三月甲辰，荧惑犯太微上
将星。《占》曰：“上将忧。”四月丁丑，荧惑犯右执法。占曰：“执
政者忧。”六月乙亥，月犯牵牛中央星。《占》曰：“大将忧。”是
时，尚书令何充为执法，有谴，欲避其咎。明年，求为中
书令。其四月景午，太白犯毕距星。占曰：“兵革起。”一曰：
“女主忧。”六月乙卯，太白犯轩辕大星。《占》曰：“女主忧。”七
年三月，皇后杜氏崩。

咸康七年三月，月犯房。金火合于太微。四月，太白入
鬼。五月，太白昼见。八月，月犯鬼按《晋书成帝本纪》不载。　按《天文志》：七年三月壬午，
月犯房。四月己丑，太白入舆鬼。五月，太白昼见。八月
辛丑，月犯舆鬼。　又按《志》，“三月，太白、荧惑合于太微
中，犯左执法。”明年，显宗崩。

咸康八年六月，荧惑犯房。八月，月犯毕；十月，掩之。十
二月，太白犯荧惑。

按《晋书成帝本纪》，不载。　按《天文志》：八年六月，荧惑
犯房上第二星。占曰：“次相忧。”八月壬寅，月犯毕。占曰：
“下犯上，兵革起。”十月月又掩毕大星。占同上。其建元
元年，车骑将军庾冰薨。庾翼大发兵谋伐石季龙，专
制上流，朝廷惮之。　又按志，十二月己酉，太白犯荧
惑于胃。占曰：“大兵起。”其后庾翼大发兵谋伐石季龙，
专制上流。

### 康帝建元元年八月太白犯岁星十一月彗星见

按《晋书康帝本纪》，不载。　按《天文志》，建元元年八月
丁未，太白犯岁星，在轸。占曰：“有大兵。”是年石季龙将
刘宁寇没狄道。　又按志，十一月六日，彗星见亢，长
七尺，白色。《占》曰：“亢为朝廷，主兵丧。”二年康帝崩。　按
《宋书天文志》：元年，岁星犯天关。安西将军庾翼与兄
冰书曰：“岁星犯天关，占云：‘关梁当分’。”比来江东无他
故，江道亦不艰难，而《石虎》频年再闭关，不通信使，此
复是“天公愦愦无皂白”之征也。〈按犯天关晋志作三年宋志作元年查康

帝无三年故号。《宋志》纂入。

建元二年正月。太白入昴。四月昼见。闰月犯斗
按《晋书康帝本纪》。不载　按《天文志》。二年正月太白
入昴。《占》曰：“赵地有兵。”又曰：“天下兵起。”四月乙酉。太白
昼见。是年石季龙杀其子邃。又遣将寇没狄道。及屯
蓟东。谋慕容皝。〈按此条宋志作元年今仍照晋志作二年〉按《宋书天文志》：
“二年闰月乙酉，太白犯斗。占曰：‘为兵丧，天下受爵禄’。”
九月，康帝崩，太子立，大赦赐爵也。

### 穆帝永和元年正月月入毕犯天关五月太白昼见六月月犯屏七月八月月犯毕鬼九月又犯毕

按：《晋书穆帝本纪》，不载。　按《天文志》：永和元年正月
丁丑，月入毕。《占》曰：“兵大起。”戊寅，月犯天关。《占》曰：“有乱
臣更天子之法。”五月辛巳，太白昼见，在东井。《占》曰：“为
臣强，秦有兵。”六月辛丑，月入太微，犯屏西南星。《占》曰：
“辅臣有免罢者。”七月八月，月皆犯毕。《占》同上。己未，月
犯舆鬼。《占》曰：“大臣有诛。”九月庚戌，月犯毕。是年初，庾
翼在襄阳七月，翼疾将终，辄以子爰之为荆州刺史
代己任。爰之寻被废明年，桓温。又辄率众伐蜀，执李
势送至京都。蜀本秦地也。

永和二年二月、四月，月并犯房。八月，太白犯左执法。
十二月，枉矢竟天。

按《晋书穆帝本纪》，“二年十二月，枉矢自东南流于西
北，其长竟天。”　按《天文志》：“二月壬子，月犯房上星。四
月景戌，月又犯房上星。八月壬申，太白犯左执法。”
永和三年正月，月犯南斗。五月，又犯斗。六月，月犯东
井，又犯五诸侯。九月，太白犯斗。

按：《晋书穆帝本纪》，不载。　按《天文志》：三年正月壬午，
月犯南斗第五星。《占》曰：“将军死，近臣去。”五月壬申，月
犯南斗第四星，因入魁。《占》曰：“有兵。”一曰：“有大赦。”六月，
月犯东井距星。《占》曰：“将军死，国有忧。”戊戌，月犯五诸
侯。《占》曰：“诸侯有诛。”九月庚寅，太白犯南斗第五星。《占》
曰：“为丧，为兵。”六月，大赦。是月，陈达征寿春，败而还。七
月，氐、蜀馀寇反，乱益土。九月，石季龙伐凉州。五年，征
北大将军褚裒卒。

永和四年四月，金入昴。五月，火犯土。七月，金犯轩辕
左执法。月犯房，入斗。十月犯亢。十一月犯上将。
按《晋书穆帝本纪》不载。　按《天文志》：四年四月，太白
入昴。是时戎晋相侵，赵地连兵尤甚。七月，太白犯轩
辕。占曰：“在赵及为兵丧。”甲寅，月犯房。十月甲戌，月犯
亢。占曰：“兵起，将军死。”八月，石季龙太子宣杀弟韬，宣
亦死。其十一月戊戌，月犯上将星。五年正月，石季龙
僭号称皇帝，寻死。　又按《志》，五月荧惑入娄，犯填星。
《占》曰：“兵大起，有丧灾。在赵。”其年，石季龙死。来年，冉闵
杀石遵及诸胡十万馀人。其后褚裒北伐，丧众而薨。

又《按志》：“七月丙申，太白犯左执法。丁巳，月入南斗。”

犯第二星。乙丑，太白犯左执法，占悉同上。

永和五年四月，太白犯井。九月，犯左角。十月，月犯昴。
十一月，彗星见。

按：《晋书穆帝本纪》，不载。　按《天文志》：五年四月丁未，
太白犯东井。占曰：“秦有兵。”九月戍戌，太白犯左角。《占》
曰：“为兵。”十月月犯昴。占曰：“胡有忧，将军死。”是年八月，
褚裒北征，兵败。十月，关中二十馀壁举兵内附，石遵
攻没南阳。十一月，冉闵杀石遵，又尽杀胡十馀万人。
于是赵魏大乱。十二月褚裒薨。八年，刘显苻健慕容
隽“并僭号，殷浩北伐，败绩见废。”　又按《志》，十一月乙
卯，彗星见于亢。芒西向，色白，长一丈。六年正月丁丑，
彗星又见于亢。占曰：“为兵丧疾疫。”其五年八月，褚裒
北征，兵败。十一月冉闵杀石遵，又尽杀胡十馀万人。
于是中土大乱。十二月，褚裒薨。是年大疫永和六年闰正月，彗星见。二月，月犯心及房。三月，荧
惑犯岁星。六月，月犯昴及五诸侯。七月，月犯角、箕。荧
惑犯钺。八月，月犯角，太白昼见。月犯执法。

按《晋书穆帝本纪》，六年闰月丁丑，彗星见于亢。　按
《天文志》：二月辛酉，月犯心大星。占曰：“大人忧。”又豫州
分野也。丁丑，月犯房。占曰：“将相忧。”六月己丑，月犯昴，
占同上。乙未，月犯五诸侯，占同上。七月壬寅，月始出
西方，犯左角。占曰：“大将军死。”一曰：“天下有兵。”丁未，月
犯箕。占曰：“将军死。”景寅，荧惑犯钺星。占曰：“大臣有诛。”
八月辛卯，月犯左角，太白昼见，在南斗。月犯右执法。
占并同上。是岁，司徒蔡谟免为庶人。　又按《志》，三月
戊戌，荧惑犯岁星。占曰：“为战。”

《永和》七年二月，太白犯昴。三月，荧惑入鬼，木火合于
奎。五月，荧惑犯轩辕，太白入毕。六月，月犯箕、斗，荧惑
入太微。八月，太白犯轩辕及右执法。

按：《晋书穆帝本纪》，不载。　按《天文志》：七年二月，太白
犯昴，占同上。三月乙卯，荧惑入舆鬼，犯积尸。占曰：“贵
人有忧。”五月乙未，荧惑犯轩辕大星。占曰：“女主忧。”太
白入毕口，犯左股。《占》曰：“将相当之。”六月乙亥，月犯箕。
占曰：“国有兵。”景子，月犯斗。丁丑，荧惑入太微，犯右执
法。八月庚午，太白犯轩辕。戊子，太白犯右执法。占悉
同上。“七年，刘显杀石祗及诸将帅，山东大乱，疾疫死
亡。”　又按《志》，“三月戊子，岁星、荧惑合于奎。”〈事应同上〉
《永和》八年三月，月犯轩辕，入斗。五月，犯心。六月，大流
星东南行，月犯房。七月，岁星犯东井。八月，荧惑入鬼，
太白犯斗。十二月，月犯岁星。

按：《晋书穆帝本纪》，不载。　按《天文志》：八年三月戊戌，
月犯轩辕大星。癸丑，月入南斗，犯第二星。五月，月犯
心星。六月癸酉，月犯房。七月壬子，岁星犯东井距星。
占曰：“内乱兵起。”八月戊戌，荧惑入舆鬼。占曰：“忠臣戮
死。”景辰，太白入南斗犯第四星。占曰：“将为乱。”一曰：“丞
相免。”　又按志：六月辛巳，日未入，有流星大如三斗
魁，从辰巳上，东南行。晷度推之，在箕斗之间，盖燕分
也。案占：“为营首”，营首之下，流血滂沲。是时慕容儁僭
称大燕，攻伐无已。　又按《志》，十二月，月在东井，犯岁
星。占曰：“秦饥，人流亡。”是时兵革连起。

永和九年二月，月入斗。三月，犯房；八月，犯鬼。

按《晋书穆帝本纪》不载。　按《天文志》：九年二月乙巳，
月入南斗，犯第三星。三月戊辰，月犯房。八月，岁星犯
舆鬼东南星。占曰：“兵起。”是时帝幼冲，母后称制，将相
有隙，兵革连起。慕容隽僭号称燕王，攻伐不休。
永和十年正月，月蚀昴，填星掩钺。三月，月犯心。四月，
流星出织女。七月，太白昼见。十一月月掩填星。
按《晋书穆帝本纪》不载。　按《天文志》，十年正月己卯，
月蚀昴星。占曰：“赵魏有兵。”癸酉，填星掩钺星。占曰：“斧
钺用。”三月甲申，月犯心大星。占曰：“王者恶之。”七月庚
午，太白昼见，晷度推之，灾在秦郑。九月辛酉，太白犯
左执法。是时桓温擅命，朝臣多见迫胁。四月，温伐苻
健，破其峣柳军。十二月，慕容恪攻齐。　又按《志》，四月
癸未，流星大如斗，色赤黄，出织女，没造父，有声如雷。
占曰：“燕齐有兵，百姓流亡。”其年十二月，慕容隽遂据
临漳，尽有幽并青冀之地，缘河诸将奔散，河津隔绝，
慕容恪攻齐。　又按《志》，十一月月奄填星，在舆鬼。占
曰：“秦有兵。”时桓温伐苻健，健坚壁长安，温退。十二年
八月，桓温破姚襄。

永和十一年三月，月奄轩辕。四月，犯牛。八月，太白犯
天江。

按《晋书穆帝本纪》不载。　按《天文志》，十一年二月辛
亥，月奄轩辕，占同上。四月庚寅，月犯牛宿南星。占曰：
“国有忧。”八月己未，太白犯天江。占曰：“河津不通。”
永和十二年六月，太白昼见，月犯钺，七月太白犯填
星，八月月奄建，九月荧惑入太微，十一月犯上将
按《晋书穆帝本纪》不载。　按《天文志》，十二年六月庚
子，太白昼见，在东井，占如上。己未，月犯钺星。八月癸
酉，月奄建星。九月戊寅，荧惑入太微，犯西蕃上将。十
一月丁丑，荧惑犯太微东蕃上将。十二年十一月，齐
城陷，执段龛，杀三千馀人。永和三年，鲜卑侵略河、冀。

### 升平元年慕容隽遂据临漳尽有幽并青冀之地缘河诸将奔散河津隔绝时权在方伯九服交兵 又按志七月丁卯太白犯填星在柳占曰周地有大兵

其年八月，桓温伐苻健，退，因破姚襄于伊水，定周地。
升平元年四月，太白入鬼，月奄井。六月，太白昼见，月
犯毕。七月，荧惑犯天江。十一月，岁星犯房。月奄岁星。
按《晋书穆帝本纪》，升平元年正月丁丑，陨石于槐里。
一　按《天文志》，四月壬子，太白入舆鬼。丁亥，月奄井
南辕西头第二星。占曰：“秦地有兵。”一曰：“将死。”六月戊
戌，太白昼见在轸，占同上。轸是楚分野。壬子，月犯毕。
占曰：“为边兵。”七月辛巳，荧惑犯天江。《占》曰：“河津不通。”
十一月，岁星犯房。《占》曰：“豫州有灾。”其年五月，苻坚杀
苻生而立。十二月，慕容隽入屯邺。二年八月，豫州刺
史谢奕薨。　又按《志》，十一月壬午，月奄岁星在房。《占曰：“人饥。”一曰：“豫州有灾。”

升平二年二月，填星犯轩辕。月犯井。闰三月，月犯岁
星。五月，彗星出天船。六月，月犯房。八月，荧惑犯填星。
十月，太白犯哭星。十二月，枉矢西北流。

按：《晋书穆帝本纪》，二年五月，有星孛于天船。　按《天
文志》：二月辛卯，填星犯轩辕大星。占曰：“人主恶之。”甲
午，月犯东井。六月辛酉，月犯房。十月己未，太白犯哭
星。《占》曰：“有大哭泣。”　又按志：闰三月乙亥，月犯岁星，
在房。占：同上。三年，豫州刺史谢万败。　又：按志：五月
丁亥，彗星出天船，在胃。占曰：“为兵丧。除旧布新。出天
船，外夷”侵。一曰：“为大水。”四年五月，天下大水。五年，穆
帝崩。　又按《志》，八月戊午，荧惑犯填星，在张。《占》曰：“兵
大起。”十二月，枉矢自东南流于西北，其长半天。
升平三年正月，荧惑犯键闭。三月，犯钩钤，月犯太白，
六月，太白犯井。七月，荧惑犯天江，太白犯鬼，月犯牛。
八月，太白犯轩辕，月犯毕，太白犯填星。

按：《晋书穆帝本纪》，不载。　按《天文志》：三年正月壬辰，
荧惑犯键闭星。案：《占》曰：“人主忧。”三月乙酉，荧惑逆行
犯钩钤。案占：“王者恶之。”六月，太白犯东井。七月乙酉，
荧惑犯天江。景戌，太白犯舆鬼。占悉同上。戊子，月犯
牵牛中央大星。《占》曰：“牵牛，天将也。犯中央大星，将军
死。”八月丁未，太白犯轩辕大星。甲子，月犯毕大星。《占》
曰：“为边兵。”一曰：“下犯上。”三年十月，诸葛攸舟军入河，
败绩。豫州刺史谢万入朝，众溃而归，万除名。十一月，
司徒、会稽王以郗昙谢万二镇败，求自贬三等。四年
正月，慕容隽死，子𬀩代立，慕容恪杀其尚书令阳骛
等。　又按《志》，三月乙酉，月犯太白，在昴。占曰：“人君死。”
一曰：“赵地有兵。”四年正月，慕容隽卒。八月庚午，太白
犯填星，在太微中。占曰：“王者恶之。”

升平四年正月，月犯牛。六月辰星犯轩辕。太白入太
微。八月太白犯氐。荧惑犯太微。九月太白入斗。十月
天狗见。十二月荧惑犯房。太白昼见。月犯键闭
按《晋书穆帝本纪》不载。　按《天文志》。四年正月乙亥，
月犯牵牛中央大星。六月辛亥，辰星犯轩辕。占曰：“女
主忧。”己未太白入太微右掖门。从端门出。占曰：“贵夺
势。”一曰：“有兵。”又曰：“出端门，臣不臣。”八月戊申，太白犯
氐。占曰：“国有忧。”景辰，荧惑犯太微西蕃上将星。九月
壬午，太白入南斗口，犯第四星。占曰：“为丧，有赦，天下
受爵禄。”十二月甲寅，荧惑犯房。景寅，太白昼见。庚寅，
月犯键闭。占曰：“人君恶之。”　又按《志》，十月庚戌，天狗
见西南。占曰：“有大兵流血。”

升平五年正月，填星犯太微，月掩太白。三月，月犯填
星。五月，犯太微及建星、牵牛。六月，月掩氐。九月，掩毕。
十月，犯毕，荧惑犯岁星。

按：《晋书穆帝本纪》，不载。　按《天文志》：五年正月乙巳，
填星逆行犯太微。五月壬寅，月犯太微。庚戌，月犯建
星。《占》曰：“大臣相谋。”是时殷浩败绩，卒致迁徙。其月辛
亥，月犯牵牛宿。占曰：“国有忧。”六月癸亥，月犯氐东北
星。占曰：“大将当之。”五年正月，北中郎将郗昙薨。五月，
帝崩，哀帝立，大赦赐爵。褚后失势。七月，慕容恪攻冀
州刺史吕护于野王，护奔荥阳。是时桓温以大众次
宛，闻护败乃退。　又按《志》，正月乙丑辰时，月在危宿，
奄太白。占曰：“天下靡散。”三月丁未，月犯填星，在轸。《占》
曰：“为大丧。”五月，穆帝崩。七月，慕容恪攻冀州刺史吕
护于野王，拔之，护奔走。时桓温以大众次宛，闻护败，
乃退。　又按《志》，六月癸酉，月奄氐东北星。占曰：“大将
军当之。”九月乙酉，月奄毕。占曰：“有边兵。”十月丁未，月
犯毕大星。占曰：“下犯上。”又曰：“有边兵。”八月，范汪废。隆
和元年，慕容𬀩遣将寇河阴。　又按《志》：十月丁卯，荧
惑犯岁星，在营室。占曰：“大臣有匿谋。”一曰：“卫地有兵。”
时桓温擅权，谋移晋室。

### 哀帝兴宁元年八月星孛于角亢十月月奄太白

按《晋书哀帝本纪》云云。　按《天文志》：兴宁元年八月，
有星孛于角亢，入天市。案占曰：“为兵丧。”三年正月皇
后王氏崩。二月帝崩。三月慕容恪攻没洛阳，沈劲等
战死。　又按志，十月丙戌，月奄太白，在须女。占曰：“天
下靡散。”一曰：灾在扬州，三年洛阳没。其后桓温倾扬
州资实，北讨败绩，死亡大半。及征袁真，淮南残破。后
慕容𬀩及苻坚互来侵境。

《兴宁二》年，月奄岁星。

按《晋书哀帝本纪》，不载。　按《天文志》：“二年正月乙卯，
月奄岁星，在参。占曰：‘参，益州分也’。”六月，镇西将军、益
州刺史周抚卒。十月，梁州刺史司马动入益州以叛，
朱序率众助刺史周楚讨平之。

兴宁三年七月。月犯斗。岁星犯舆鬼。十月太白昼见。
按《晋书哀帝本纪》不载。　按《天文志》。三年七月庚戌，
月犯南斗。《占》曰：“女主忧。”岁星犯舆鬼。《占》曰：“人君忧。”十
月太白昼见在亢。《占》曰：“亢为朝廷，有兵丧，为臣强。”明
年五月皇后庾氏崩。

### 海西公太和元年二月月奄荧惑八月太白犯岁

按《晋书海西公本纪》，不载。　按《天文志》：太和元年二月丙子，月奄荧惑，在参。占曰：“为内乱，帝不终之征。”一
曰：“参，魏地。”五年，慕容𬀩为苻坚所灭。　又按志，八月
戊午，太白犯岁星，在太微中。

《太和二年》，太白入昴。

按《晋书海西公本纪》。不载。　按《天文志》：“二年正月，太
白入昴。五年，慕容𬀩为苻坚所灭。据司、冀、幽、并四州。
太和三年，太白奄荧惑于太微。”

按《晋书海西公本纪》。不载　按《天文志》。“三年六月甲
寅。太白奄荧惑。在太微端门中。”其六年海西公废。
太和四年二月。客星见紫宫。十月大星西流。

按《晋书海西公本纪》：四年冬十月，大星西流，有声如
雷。　按《天文志》：二月客星见紫宫西垣，至七月乃灭。
占曰：“客星守紫宫，臣弑主。”六年，桓温废帝为海西公。

又《按志》。“十月壬申。有大流星西下。有声如雷。” 明年

遣使免袁真为庶人。桓温征寿春，真病死，息瑾代立，
求救于苻坚。温破苻坚军。六月，寿阳城陷。

太和六年闰月，荧惑守端门，月犯心。〈按是年即简文咸安元年〉
按《晋书海西公本纪》，不载。　按《天文志》：“六年闰月，荧
惑守太微端门。占曰：‘天子亡国’。”又曰：“诸侯三公谋其
上。一曰：有斩臣。”辛卯，月犯心大星。占曰：“王者恶之。”十
一月，桓温废帝，并奏诛武陵王，简文不许，温乃徙之
新安。皆臣强之应也。

### 简文帝咸安元年荧惑入太微

按《晋书简文帝本纪》：先是，荧惑入太微，寻而海西废。
及帝登阼，荧惑又入太微，帝甚恶焉。　按《天文志》：咸
安元年十二月辛卯，荧惑逆行入太微，二年三月犹
不退。占曰：“国不安，有忧。”是时帝有桓温之逼。

《咸安》二年正月，岁星犯填星。五月，太白犯天关，岁星
形色如太白。六月，太白昼见，犯鬼。

按《晋书简文帝本纪》，不载。　按《天文志》：二年正月己
酉，岁星犯填星，在须女。占曰：“为内乱。”七月帝崩，桓温
擅权，谋杀侍中王坦之等，内乱之应。　又按志：五月
丁未，太白犯天关。占曰：“兵起。”岁星形色如太白。占曰：
“进退如度，奸邪息。变色乱行，主无福。”岁星于仲夏当
细小而不明，此其失常也。又为臣强。六月，太白昼见
在七星。乙酉，太白犯舆鬼。占曰：“国有忧。”七月，帝崩。桓
温以兵威擅权，将诛王坦之等，内外迫胁。又庾希入
京城，卢悚入宫，并诛灭之。

### 孝武帝宁康元年正月月奄心三月奄南斗九月荧惑入太微

按《晋书孝武帝本纪》，不载。　按《天文志》：宁康元年正
月戊申，月奄心大星。案占曰：“灾不在王者，则在豫州。”
一曰：“主命恶之。”三月丙午，月奄南斗第五星。占曰：“大
臣有忧死亡。一曰：将军死。”七月，桓温薨。九月癸巳，荧
惑入太微。是时女主临朝，政事多缺。

宁康二年二月，星孛于女虚。三月，彗见于氐。九月，星
孛于天市。闰月，月奄牵牛。十一月，太白奄荧惑。十二
月，太白昼见。

按《晋书孝武帝本纪》：“二年二月，星孛女虚。三月丙戌，
彗星见于氐。夏四月壬戌，皇太后诏曰：‘顷元象忒愆，
上天表异，仰观斯变，震惧于怀。夫因变致休，自古之
道。朕敢不克意复心，以思厥中’。”　按《天文志》：正月〈按纪
作二月互异〉丁巳，有星孛于女虚，经氐亢角轸翼张。至三
月景戌，彗星见于氐。九月丁丑，有星孛于天市。占曰：
“为兵丧。”太元元年七月，苻坚破凉州，虏张天锡。　又
按《志》，闰月己未，月奄牵牛南星。《占》曰：“左将军死。”十二
月甲申，太白昼见，在氐。氐，兖州分野。三年五月景午，
北中郎将王坦之薨。　又按《志》，十一月癸酉，太白奄
荧惑，在营室。《占》曰：“金火合为烁，为兵丧。”太元元年七
月，苻坚伐凉州破之，虏张天锡。

宁康三年六月太白犯井。九月荧惑奄左执法
按《晋书孝武帝本纪》不载　按《天文志》。三年六月辛
卯。太白犯东井。《占》曰：“秦地有兵。”九月戊申荧惑奄左
执法。占曰：“执法者死。”太元元年。苻坚破凉州。二年十
月尚书令王彪之卒。

### 太元元年四月荧惑犯斗八月太白昼见九月荧惑犯哭泣入羽林十一月月奄氐角

按《晋书孝武帝本纪》，不载。　按《天文志》：太元元年四
月景戌，荧惑犯南斗第三星。景申，又奄第四星。占曰：
“兵大起，中国饥。”一曰：“有赦。”八月癸酉，太白昼见在氐。
氐，兖州分野。九月，荧惑犯哭泣星，遂入羽林。占曰：“天
子有哭泣事，中军兵起。”十一月己未，月奄氐角。占曰：
“天下有兵。”一曰：“国有忧。”

太元二年二月，火守羽林。七月老人星见。九月，太白
昼见。

按《晋书孝武帝本纪》，二年秋七月乙卯，老人星见。
按《天文志》：二月，荧惑守羽林。占曰：“禁兵大起。”九月壬
午，太白昼见在角。角，兖州分野。升平元年五月，大赦。
三年八月，秦人寇樊、邓、襄阳、彭城。四年二月，襄阳陷，
朱序没。四月，魏兴陷，贼聚广陵三河，众五六万。于是
诸军外次冲要，丹阳尹屯卫京都。六月，兖州刺史谢元讨贼，大破之。是时中外连兵，比年荒俭。　按《元经
传》曰：“老人星见于衰世，不足为祥也。”

太元三年秋七月乙酉，老人星见南方。

按：《晋书孝武帝本纪》云云。

《太元》四年，太白犯哭星。

按《晋书孝武帝本纪》。不载。　按《天文志》。四年十一月
丁巳。太白犯哭星。《占》曰：“天子有哭泣事。”

太元五年，辰星犯轩辕。

按《晋书孝武帝本纪》，不载。　按《天文志》，五年七月景
子，辰星犯轩辕。占曰：“女主当之。”九月，皇后王氏崩。
太元六年九月，太白昼见。十月，奔星东南流。

按《晋书孝武帝本纪》，不载。　按《天文志》：六年九月丙
子，太白昼见。十月乙卯，有奔星东南经翼轸，声如雷。
占曰：“楚地有兵，军破，百姓流亡。”十二月，苻坚荆州刺
史梁成、襄阳太守阎震率众伐竟陵，桓石虔击大破
之，生擒震，斩首七千，获生口万人。声如雷，将帅怒之
象也。

太元七年，太白昼见。

按《晋书孝武帝本纪》。不载。　按《天文志》，七年十一月，
太白又昼见在斗。占曰：“吴有兵丧。”

太元八年，太白昼见。

按《晋书孝武帝本纪》，不载。　按《天文志》：八年四月甲
子，太白又昼见在参。占曰：“魏有兵丧。”是月，桓冲征沔
汉，杨亮伐蜀，并拔城略地。八月，苻坚自将号百万。九
月，攻没寿阳。十月，刘牢之破苻坚将梁成，斩之，杀获
万馀人。谢元等又破苻坚于淝水，斩其弟融，坚大众
奔溃。九年六月，皇太后褚氏崩。八月，谢元出屯彭城，
经略中州矣。

太元九年。七月丙戌。太白昼见。十一月丁巳。又昼见
按《晋书孝武帝本纪》。不载　按天文志云云。

太元十年，太白昼见。

按《晋书孝武帝本纪》不载。　按《天文志》：十年四月乙
亥，太白昼见于毕昴。占曰：“魏国有兵丧。”是时苻坚大
众奔溃，赵、魏兵连相攻，坚为姚苌所杀。

《太元》十一年三月，太白昼见，客星在斗。六月，太白、岁
星皆昼见。十二月，太白犯岁星。

按《晋书孝武帝本纪》，不载。　按《天文志》：十一年三月
戊申，太白昼见在东井。占曰：“秦有兵，臣强。”六月甲申，
又昼见于舆鬼。占曰：“秦有兵。”时魏姚苌苻登连兵相
征不息。甲午，岁星昼见，在胃。占曰：“鲁有兵，臣强。”十二
年慕容垂寇东阿，翟辽寇河上，姚苌假号安定，苻登
自立陇上，吕光窃据凉土。　又按志，三月客星在南
斗，至六月乃没。占曰：“有兵有赦。”是后司雍兖冀常有
兵役，十二年正月大赦，八月又大赦。　又按《志》，十二
月己丑，太白犯岁星。占曰：“为兵饥。”是时河朔未平，兵
连在外，冬大饥。

太元十二年二月，荧惑入月。六月十月，太白昼见。
按《晋书孝武帝本纪》不载。　按《天文志》：十二年二月
戊寅，荧惑入月。占曰：“有乱臣死，若有相戮者。”一曰：“女
亲为政，天下乱。”是时琅邪王辅政，王妃从兄王国宝
以姻妮受宠。又陈郡人袁悦昧私苟进。交遘主相，扇
扬朋党。十三年帝杀悦于市。于是主相有隙，乱阶兴
矣。　又按《志》，“六月癸卯，太白昼见在柳。”“十月庚午，太
白昼见在斗。”

太元十三年正月，太白昼见。闰月，天狗下。十一月辰
星入月。十二月，荧惑变色。

按《晋书孝武帝本纪》，不载　按《天文志》，十三年正月
景戌，太白昼见。十二月荧惑在角亢，形色猛盛。占曰：
“荧惑失其常，吏且弃其法，诸侯乱其政。”自是慕容垂
翟辽姚苌苻登慕容永并阻兵争强。十四年正月彭
城妖贼又称号于皇丘，刘牢之破灭之。三月张道破
合乡，围泰山，向钦之击走之。是年翟辽又攻没荥阳，
侵略陈、项。于时政事多弊，君道陵迟矣。　又按《志》，“闰
月戊辰，天狗东北下，有声。占曰：‘有大战，流血’。”〈事应与上荧惑
变色同〉　又按《志》，十一月戊子，辰星入月，在危。占曰：“贼
臣欲杀主，不出三年，必有内恶。”是后慕容垂、翟辽、姚
苌、苻登、慕容永并阻兵争强。

太元十四年四月，太白昼见。十二月，荧惑入羽林，月
犯岁星。

按《晋书孝武帝本纪》不载。　按《天文志》：“十四年四月
己巳，太白昼见于柳。六月辛卯，又昼见于翼。九月景
寅，又昼见于轸。十二月，荧惑入羽林。占并同上。”“十五
年，翟辽掠司、兖众军，累讨不克。慕容垂又跨略并、冀
等州。七月旱。八月，诸郡大水，兖州又蝗。”　又按《志》：“十
二月乙未，月犯岁星。”“占并同上。”〈事应与上太白昼见荧惑入羽林同〉
太元十五年七月。有星孛于北河。八月，入紫宫。九月。
荧惑入太微。十月。太白入羽林。

按《晋书孝武帝本纪》，“十五年秋七月，有星孛于北河。
八月己丑，有星孛于北斗，犯紫微。”　按《天文志》，“七月
壬申，有星孛于北河，或经太微、三台、文昌入北斗，色
白，长十馀丈。八月戊戌，入紫宫，乃灭。”占曰：“北河或一名胡门，胡门有兵丧。”埽太微入紫微，王者当之。三台
为三公，文昌为将相，将相、三公有灾。入北斗，诸侯戮。
一曰：“埽北斗，强国发兵，诸侯争权，大人忧。二十一年，
帝崩。隆安元年，王恭、殷仲堪、桓元等并发兵，表以诛
王国宝为名，朝廷顺而杀之，并斩其从弟绪、司马道
子。由是失势，祸乱成矣。”　又按《志》，“九月癸未，荧惑入
太微，十月，太白入羽林。”

太元十六年四月，太白昼见。十一月，月奄心。

按《晋书孝武帝本纪》，不载。　按《天文志》：十六年四月
癸卯朔，太白昼见。十一月癸巳，月奄心前星。占曰：“太
子忧。”是时太子常有笃疾。

太元十七年七月，太白昼见。九月木火土合于亢。
按《晋书孝武帝本纪》，十七年十月丁酉，太白昼见。
按《天文志》：七月丁丑，太白昼见，十月丁酉又昼见。
又按志，九月丁丑，岁星、荧惑填星同在亢氐。十二月
癸酉，填星去，荧惑、岁星犹合。占曰：“三星合，是谓惊立
绝行，内外有兵丧与饥，改立王公。”

太元十八年正月，荧惑入月。二月，客星在尾。六月，太
白昼见。

按《晋书孝武帝本纪》，不载。　按《天文志》：十八年正月
乙酉，荧惑入月。占曰：“忧在宫中，非贼乃盗也。”一曰：“有
乱臣，若有戮者。”二十一年九月，帝暴崩。内殿兆庶宣
言夫人张氏潜行大逆。又王国宝邪狡，卒伏其辜。
又按志，二月客星在尾中，至九月乃灭。占曰：“燕有兵
丧。”二十年，慕容垂息宝伐魏，为所破，死者数万人。二
十一年垂死，国遂衰亡。　又按《志》，六月，太白又昼见。
太元十九年四月，月奄岁星。五月六月九月，太白皆
昼见。十月，金土火水合于氐。十二月，太白犯岁星。
按《晋书孝武帝本纪》不载。　按《天文志》，十九年四月
己巳，月奄岁星，在尾。占曰：“为饥，燕国亡。”二十年，慕容
垂遣息宝伐魏，反为所破，死者数万人。二十一年垂
死，国遂衰亡。　又按《志》，五月太白又昼见于柳。六月
辛酉又昼见于舆鬼。九月又见于轸。　又按《志》，十月
太白、填星、荧惑、辰星合于氐。十二月癸丑，太白犯岁
星，在斗。占曰：“为乱饥，为内兵。”斗，吴越分。至隆安元年，
王恭等举兵，显王国宝之罪，朝廷杀之。是后连岁水
旱饥。

太元二十年六月，荧惑入天囷。七月，太白昼见。九月，
蓬星见。十二月，月犯键闭，东西咸。

按《晋书孝武帝本纪》，不载。　按《天文志》：二十年六月，
荧惑入天囷。占曰：“大饥。”七月丁亥，太白昼见在太微。
占曰：“太白入太微，国有忧。昼见为兵丧。”十二月己巳，
月犯键闭及东西咸。占曰：“键闭司心腹喉舌，东西咸
主阴谋。”　又按《志》：九月有蓬星如粉絮，东南行，历女
虚至哭星。占曰：“蓬星见，不出三年，必有乱臣戮死于
市。”是时，王国宝交构朝廷，二十一年九月，帝崩。隆安
元年，王恭等兴兵，而朝廷杀王国宝、王绪。

太元二十一年二月三月，太白连昼见。四月，太白入
天囷。六月，岁星犯哭泣。

按《晋书孝武帝本纪》，“帝始为长夜之饮，末年长星见，
帝心甚恶之，于华林园举酒祝之曰：‘长星劝汝一杯
酒，自古何有万岁天子耶’？”太白连年昼见，醒日既少，
而傍无正人，竟不能改焉。赞曰：倡临帝席，酒劝天妖。
金风不竞，人事先雕。　按《天文志》：二十一年二月壬
申，太白昼见。三月癸卯，太白连昼见，在羽林。占曰：“有
强臣，有兵丧，中军兵起。”三月，太白昼见于胃。占曰：“中
军兵起。”四月壬午，太白入天囷。占曰：“为饥。”六月，岁星
犯哭泣星。占曰：“有哭泣事。”是年九月，帝崩。隆安元年，
王恭等举兵胁朝廷，于是内外戒严，杀王国宝以谢
之。及连岁水旱，三方动，众人饥。

### 安帝隆安元年正月荧惑犯哭泣二月岁星荧惑皆入羽林四月太白昼见六月奄岁星

按《晋书安帝本纪》，不载　按《天文志》：隆安元年正月
癸亥，荧惑犯哭泣星。《占》曰：“有哭泣事。”四月丁丑，太白
昼见在东井。《占》曰：“秦有兵丧。”六月姚兴攻洛阳，郗恢
遣兵救之。冬姚苌死，子略代立，魏王圭即位于中山。
其八月荧惑守井钺。《占》曰：“大臣有诛。”二月，岁星、荧惑
皆入羽林。《占》曰：“中军兵起。”四月王恭等举兵，内外戒
严。六月庚午，月奄太白，在太微端门外。《占》曰：“国受兵。”
乙酉，月奄岁星，在东壁。《占》曰：“为饥，卫地有兵。”二年六
月，郗恢遣邓启方等以万人伐慕容宝于滑台，启方
败。三年九月，桓元等并举兵，于是内外戒严。

《隆安》二年六月，摄提移度失常，岁星昼见。闰月，太白
昼见。十一月，犯东上相。

按《晋书安帝本纪》，不载　按《天文志》，“二年六月戊辰，
摄提移度失常。岁星昼见，在胃，兖州分野。”“是年六月，
郗恢遣邓启方等以万人伐慕容宝于滑台，败而还。
闰月，太白昼见，在羽林。十一月犯东上相。”

隆安三年五月，月奄东上相辰星犯轩辕。

按：《晋书安帝本纪》，不载。　按《天文志》：“三年五月辛酉，
月又奄东上相。辛未，辰星犯轩辕大星。”占悉同上。二年九月，庾楷等举兵表诛王愉等，于是内外戒严。三
年六月，洛阳没于寇。桓元破荆、雍州，杀殷仲堪等。孙
恩聚众攻没会稽，杀内史。

隆安四年正月，月犯填星。二月，星孛于奎。六月，月犯
填星及哭泣。十月，奄岁星。十二月，星孛于贯索。
按《晋书安帝本纪》，四年二月己丑，有星孛于奎娄，进
至紫微。三月，彗星见于太微。　按《天文志》：正月乙亥，
月犯填星，在牵牛。占曰：“吴越有兵丧，女主忧。”六月乙
未，月又犯填星，在牵牛。十月乙未，月奄岁星，在北河。
占曰：“为饥，胡有兵。”其四年五月，孙恩破会稽，杀内史
谢琰。后又破高雅之于馀姚，死者十七八。七月，太皇
太后李氏崩。元兴元年，孙恩寇临海，人众饿死，散亡
殆尽。　又按《志》，二月己丑，有星孛奎，长三丈，上至阁
道紫宫西蕃，入北斗魁，至三台，三月遂经于太微帝
坐端门。占曰：“彗星埽天子庭，阁道，易主之象。”经三台：
入北斗，占同上条。十二月戊寅，有星孛于贯索天市。
《天津占》曰：“贵臣狱死，内外有兵丧。天津为贼，断王道，
天下不通。”案占，灾在吴越五年二月，有孙恩兵乱，攻
侵郡国，于是内外戒严，营阵屯守，栅断淮口。九月桓
元表至，逆旨陵上。其后元遂篡位，乱，京都大饥，人相
食，百姓流亡，皆其应也。　又按《志》，“六月辛酉。月犯哭
泣星。”

隆安五年正月，太白昼见。三月，流星众，多西行。七月，
大角星散摇。月犯天关。九月，荧惑犯少微。十月，月犯
东次相。

按《晋书安帝本纪》：“五年三月甲寅，众星西流，历太微。”

按《天文志》：“正月太白昼见。自去年十二月在斗昼。”

见，至于是月乙卯。案占，灾在吴越。七月癸亥，大角星
散，摇五色。《占》曰：“王者流散。”丁卯，月犯天关。《占》曰：“王者
忧。”九月庚子，荧惑犯少微，又守之。《占》曰：“处士诛。”十月
甲子，月犯东次相。其年七月，太皇太后李氏崩。十月，
妖贼大破高雅之于馀姚，死者十七八。五年，孙恩攻
侵郡县，杀内史，至京口，进军蒲洲，于是内外戒严。恩
“遣别将攻广陵，杀三千馀人，退据郁洲。是时刘裕又
追破之。九月，桓元表至，逆旨陵上。十月，司马元显大
治水军，将以伐元。元兴元年正月，卢循自称征虏将
军，领孙恩馀众，略有永嘉、晋安之地。二月，帝戎服遣
西军。三月，桓元克京都，杀司马元显，放太傅会稽王
道子。”　又按《志》，“三月甲寅，流星赤色众”多，西行，经牵
牛、虚、危、天津、阁道，贯太微、紫宫。《占》曰：“星庶人类，众多
西行，众将西流之象。经天子庭，主弱臣强，诸侯兵不
制。”其年五月，孙恩侵吴郡，杀内史；六月，至京口，于是
内外戒严，营阵屯守，刘裕追破之。元兴元年七月，大
饥，人相食，浙江以东流亡十六七，吴郡、吴兴户口减
半，又流奔而西者万计。十月，桓元遣将击刘轨，破走
之，轨奔青州。

### 元兴元年三月太白犯五诸侯四月月奄辰星七月荧惑在井犯鬼八月太白犯岁星又奄右执法九月太白犯进贤十月客星见太微

按：《晋书安帝本纪》不载。　按《天文志》：元兴元年三月
戊子，太白犯五诸侯因昼见。占曰：“诸侯有诛。”七月戊
寅，荧惑在东井。荧惑犯舆鬼积尸。占并同上。八月景
寅，太白奄右执法。九月癸未，太白犯进贤。《占》曰：“进贤
者诛。”　又按志，四月辛丑月奄辰星。七月大饥，人相
食。　又按志，十月有客星，色白如粉絮，在太微西。至
十二月入太微。占曰：“兵入天子庭。”二年十二月，桓元
篡位，放迁帝后于寻阳，以永安何皇后为零陵君。三
年二月，刘裕尽诛桓氏。　又按《志》，八月庚子，太白犯
岁星，在上将东南。占曰：“楚兵饥。”一曰：“灾在上将。”二年，
桓元篡位，三年，刘裕尽诛桓氏。

元兴二年二月，岁星犯西上将。六月，月奄斗。八月，太
白犯房。九月，岁星犯进贤，荧惑犯西上将。十月，太白
犯泣星、犯填星。十一月，月犯荧惑，荧惑犯上相。十二
月，月奄轩辕。

按《晋书安帝本纪》，不载　按《天文志》：二年二月，岁星
犯西上将。六月甲辰，月奄斗第四星。占曰：“大臣诛，不
出三年。”八月癸丑，太白犯房北第二星。九月己丑，岁
星犯进贤，荧惑犯西上将。十月甲戌，太白犯泣星。十
一月丁酉，荧惑犯东上相。十二月乙巳，月奄轩辕第
二星。占悉同上。升平元年冬，魏破姚兴军。二年十二
月，桓元篡位，放迁帝后于寻阳，以永安何皇后为零
陵君。三年二月，刘裕尽诛桓氏。　又按《志》，十月丁丑，
太白犯填星，在娄。占曰：“兵饥。”　又按《志》，十一月辛巳，
月犯荧惑。占悉同上。〈事应与月犯轩辕同〉

元兴三年正月，荧惑犯上相。二月，犯执法。月奄岁星，
太白、荧惑合于羽林。四月，月奄轩辕。五月，奄斗，填星
入羽林。

按：《晋书安帝本纪》，不载。　按《天文志》：“三年正月戊戌，
荧惑逆行，犯太微西上相。占曰：‘天子战于野，上相死’。”
二月景辰，荧惑逆行，在左执法西北。占曰：“执法者诛。”

修等。三月己未，破走桓元，遣军西讨。辛巳，诛左仆射
王愉。桓元劫天子如江陵。五月元下至峥嵘洲，义军
破灭之。桓振又攻没江陵，幽劫天子。七月，永安何皇
后崩。　又按《志》，二月甲辰，月奄岁星于左角。《占》曰：“天
下兵起。”是年三月景辰，刘裕起义兵，杀桓修等。明年
正月，众军攻桓振，卒灭诸桓。　又按《志》，二月壬辰，太
白、荧惑合于羽林。二年十二月，桓元篡位，放迁帝后。
三年二月。刘裕起义兵。桓元逼帝东下。

### 义熙元年三月月奄左执法及心太白犯井四月月犯填星七月奄之太白昼见八月太白犯斗九月荧惑犯少微犯左右执法十月月奄填星十一月太白

犯钩钤。十二月，岁星犯天关。

按：《晋书安帝本纪》，不载。　按《天文志》：义熙元年三月
壬辰，月奄左执法，占同上。丁酉，月奄心前星。《占》曰：“豫
州有灾。”太白犯东井。《占》曰：“秦有兵。”七月庚辰，太白昼
见，在翼轸。《占》曰：“为臣强，荆州有兵丧。”八月丁巳，犯斗
第一星。《占》曰：“天下有兵。”一曰：“大臣忧。”九月甲子，荧惑
犯少微。《占》曰：“处士诛。”庚寅，荧惑犯右执法。癸卯，荧惑
犯左执法，占并同上。十一月景戌，太白犯钩钤。占曰：
“喉舌忧。”十二月己卯，岁星犯天关。《占》曰：“有兵乱，河津
不通。”十一月，荆州刺史魏咏之薨。二年二月，司马国
璠等攻没弋阳。四月，姚兴伐仇池公杨盛击走之。九
月，益州刺史司马荣期为其参军杨承祖所害。三年
十二月，司徒、扬州刺史王谧薨。四年正月，太保武陵
王遵薨。三月，左仆射孔安国卒。自后政在刘裕，人主
端拱而已。　又按《志》：四月己卯，月犯填星，在东壁。《占》
曰：“其地亡国。”一曰：“贵人死。”七月己未，月奄填星东壁。
占曰：“其国以伐亡。”一曰：“人流。”十月丁巳，月奄填星，在
营室。占同上。〈事应与上太白犯钩钤岁星犯天关同〉
义熙二年二月，太白犯斗。月犯心，犯太微犯房，岁星
犯天江。五月，月犯左角，荧惑犯氐。六月，荧惑犯房。八
月，犯南斗，犯建。九月，犯哭泣。十二月，月奄太白、荧惑，
太白入羽林，合于壁。

按：《晋书安帝本纪》，不载。　按《天文志》：二年二月，太白
犯南斗。《占》曰：“兵起。”己丑，月犯心后星。《占》曰：“豫州有灾。”
四月癸丑，月犯太微西上将。己未，月犯房南第二星。
乙丑，岁星犯天江。《占》曰：“有兵乱，河津不通。”五月癸未，
月犯左角。《占》曰：“左将军死，天下有兵。”壬寅，荧惑犯氐。
《占》曰：“氐为宿宫，人主忧。”六月庚午，荧惑犯房北第二
星。八月癸亥，荧惑犯南斗第五星。丁巳，犯建星。占曰：
“为兵。”九月壬午，荧惑犯哭星，又犯泣星。是年二月甲
戌，司马国璠等攻没弋阳。又慕容超侵略徐兖。三年
正月，又寇北徐州，至下邳。十二月司徒王谧薨。四年
正月，武陵王遵薨。五年慕容超复寇淮北。四月刘裕
大军讨之，拔临朐，又围广固，拔之。　又按志，十二月
景午，月奄太白，在危。占曰：“齐亡国。”一曰：“强国君死。”五
年四月，刘裕大军北讨慕容超，卒灭之。　又按志，十
二月丁未，荧惑、太白皆入羽林，又合于壁。三年正月，
慕容超寇淮北徐州，至下邳。八月，遣刘敬宣伐蜀。
义熙三年正月，太白昼见。二月，月奄心，火、土、金水聚
于奎娄。五月，月犯角，太白昼见。六月荧惑犯辰星。八
月太白犯左执法。奄荧惑、荧惑犯左执法，犯进贤
按《晋书安帝本纪》不载。　按《天文志》，三年正月景子，
太白昼见在奎。二月庚申，月奄心后星。占同上。五月
癸未，月犯左角。己丑太白昼见在参。占曰：“益州有兵
丧臣强。”八月己卯，太白犯左执法。辛卯荧惑犯左执
法。九月壬子，荧惑犯“进贤星。是年八月，刘敬宣伐蜀，
不克而旋。四年三月，左仆射孔安国卒。七月，司马叔
璠等攻没邹山，鲁郡太守徐邕破走之。姚略遣众征
赫连勃勃，大为所破。五年，刘裕讨慕容超，灭之。”　又
按《志》，“二月癸亥，荧惑、填星、太白、辰星聚于奎娄，从填
星北徐州分。是时慕容超僭号于齐，兵连徐兖，连岁
寇抄，至”于淮泗。姚兴、谯纵僭号秦蜀，卢循及魏，南北
交侵。其五年，刘裕北殄慕容超。其六月辛卯，荧惑犯
辰星，在翼。占曰：“天下兵起。”八月己卯，太白奄荧惑。《占》
曰：“有大兵。”其四年，姚略遣众征赫连勃勃，大为所破。
义熙四年正月，荧惑犯天关。五月，月奄斗，填星犯天
廪。六月，太白犯西上将，犯左执法。十月，荧惑入羽林
按《晋书安帝本纪》不载。　按《天文志》：四年正月庚子，
荧惑犯天关。五月丁未，月奄斗第二星。壬子，填星犯
天廪。占曰：“天下饥，仓粟少。”六月己丑，太白犯太微西
上将。乙卯，又犯左执法。十月戊子，荧惑入羽林。占悉
同上。五年，刘裕讨慕容超后，南北军旅，运转不息。
义熙五年二月，月犯昴。四月，荧惑犯辰星。五月，岁星
入羽林。九月，月犯昴。十月，荧惑犯氐。闰月，月犯昴，荧
惑犯钩钤，月奄心。十二月，太白犯岁星。

按《晋书安帝本纪》，不载。　按《天文志》：五年二月甲子，
月犯昴。占曰：“胡不安，天子破匈奴。”五月戊戌，岁星入
羽林。九月壬寅，月犯昴。十月，荧惑犯氐。闰月丁酉，月
犯昴。辛亥，荧惑犯钩钤。己巳，月奄心大星。占曰：“王者恶之。”是年四月，刘裕讨慕容超。十月，魏王珪遇弑殂。
六年五月，卢循逼郊甸，宫卫被甲。　又按《志》：四月甲
戌，荧惑犯辰星，在东井。占曰：“皆为兵。”十二月辛丑，太
白犯岁星，在奎。《占》曰：“大兵起，鲁有兵。”是年四月，刘裕
讨慕容超。六年二月，灭慕容超于鲁地。

义熙六年三月，月奄房及斗，太白犯五诸侯。五月，月
奄斗及昴。六月，月犯房，太白昼见。七月，月犯鬼。八月，
太白犯轩辕。月犯心、斗、牛，太白犯少微，昼见。九月，太
白犯左执法，填星犯毕。

按：《晋书安帝本纪》，不载。　按《天文志》：六年三月丁卯，
月奄房南第二星，灾在次相。己巳，又奄斗第五星。《占》
曰：“斗主吴，吴地兵起。”太白犯五诸侯。《占》曰：“诸侯有诛。”
五月甲子，月奄斗第五星。己亥，月奄昴第三星。《占》曰：
“国有忧。”一曰：“有白衣之会。”六月己丑，月犯房南第二
星；甲午，太白昼见。七月己亥，月犯舆鬼。《占》曰：“国有忧。”
一曰：“秦有兵。”八月壬午，太白犯轩辕大星。甲申，月犯
心前星，灾在豫州。景戌，月犯斗第五星，占同上。丁亥，
月奄牛宿南星。《占》曰：“天下有大诛。”乙未，太白犯少微。
景午，太白在少微而昼见。九月甲寅，太白犯左执法。
丁丑，填星犯毕。占曰：“有边兵。”是年三月，始兴太守徐
道覆反。四月，卢循寇湘中，没巴陵，率众逼京畿。是月，
左仆射孟昶惧王威不振，仰药自杀。七年十二月，刘
蕃枭徐道覆首，杜慧度斩卢循，并传首京都。八年六
月，刘道规卒，时为豫州刺史。八月，皇后王氏崩。九月，
兖州刺史刘蕃、尚书左仆射谢混伏诛。刘裕西讨刘
毅，斩首徇之。十二月，遣益州刺史朱龄石伐蜀。
义熙七年二月，岁星犯填星。四月，荧惑入鬼。六月，太
白昼见，填星犯天关。月犯岁星。八月，太白犯房。月又
犯岁星。十一月，太白犯哭星。

按《晋书安帝本纪》不载。　按《天文志》：七年二月丁卯，
岁星犯填星，在参。占曰：“岁填合为内乱。一曰：益州战
不胜，亡地。”是时朱龄石伐蜀，后竟灭之，明年诛谢混
刘毅。　又按志：四月辛丑，荧惑入舆鬼。占曰：“秦有兵。”
一曰：“雍州有灾。”六月，太白昼见在翼。己亥，填星犯天
关。占曰：“臣谋主。”八月，太白犯房南第二星。十一月景
子，太白犯哭星。其七年，朱龄石克蜀，蜀又反，讨灭之。

又《按志》，六月庚子，月犯岁星，在毕。占曰：“有边兵。” 且

饥。八月乙未，月犯岁星，在参。占曰“益州兵饥。”七月，朱
龄石克蜀，蜀人寻反，又讨之。

义熙八年正月，月犯岁星。七月，月奄房犯井钺。八月，
犯泣。十月，奄天关、太白犯填星。十一月，填星犯井。十
二月，犯井钺。

按《晋书安帝本纪》不载。　按《天文志》：八年正月庚戌，
月犯岁星，在毕，占同上。九年七月，朱龄石灭蜀。　又
按《志》：七月癸亥，月奄房北第二星。己未，月犯井钺。八
月戊申，月犯泣星。十月辛亥，月奄天关。《占》曰：“有兵。”十
一月丁丑，填星犯东井。占曰：“大人忧。”十二月癸卯，填
星犯井钺。是年八月，皇后王氏崩。九年，诛刘蕃谢混，
讨灭刘毅。十二月朱龄石灭蜀。　又按《志》：十月甲申，
太白犯填星，在东井。占曰：“秦有大兵。”

义熙九年二月，荧惑入鬼，太白犯南河，荧惑、填星犯
井。三月，木火土金聚于井。五月，太白犯右执法。七月，
月奄钩钤。九月，岁星犯轩辕。月犯左角。

按《晋书安帝本纪》，不载。　按《天文志》：九年二月，荧惑
入舆鬼。占曰：“有兵丧。”太白犯南河。占曰：“兵起。”五月壬
辰，太白犯右执法，昼见。七月庚午，月奄钩钤。占曰：“喉
舌臣忧。”九月庚午，岁星犯轩辕大星。己丑，月犯左角。
时刘裕擅命，兵革不休。十年，裕讨司马休之，王师不
利，休之等奔长安。　又按志，二月景午，荧惑填星皆
犯东井。《占》曰：“秦有兵。”三月壬辰，岁星、荧惑、填星、太白
聚于东井。从岁星也。东井，秦分，十三年刘裕定关中，
其后遂移晋祚。

义熙十年正月，月犯毕。二月，犯房。五月，犯牛，岁星犯
轩辕。六月，月奄氐。七月，犯天关，荧惑犯井钺，填星犯
鬼。八月，月奄牛。九月，填犯鬼，太白入羽林。十二月，月
犯西咸。

按：《晋书安帝本纪》，不载。　按《天文志》：十年正月丁卯，
月犯毕。占曰：“将相有以家坐罪者。”二月己酉，月犯房
北星。五月壬寅，月犯牵牛南星。乙丑，岁星犯轩辕大
星，占悉同上。六月景申，月奄氐。占曰：“将死之，国有诛
者。”七月庚辰，月犯天关。占曰：“兵起。”荧惑犯井钺，填星
犯舆鬼，遂守之。占曰：“大人忧，宗庙改。”八月丁酉，月奄
牵牛南星，占同上。九月，填星犯舆鬼。占曰：“人主忧。”丁
巳，太白入羽林。十二月己酉，月犯西咸。占曰：“有阴谋。”
十一年，林邑寇交州，距败之。

义熙十一年三月，月入毕，荧惑入鬼。闰月，填星入鬼。
五月，荧惑犯右执法，彗星二，出天市。六月，太白犯井、
鬼。七月，月犯毕。八月，月犯氐，太白奄左执法。十一月，
月入毕、鬼而晕。

按：《晋书安帝本纪》，十一年五月甲申，彗星二见。　按
《天文志》：“三月丁巳，月入毕。《占》曰：‘天下兵起’。”一曰：“有边兵。”己卯，荧惑入舆鬼。闰月景午，填星又入舆鬼。《占》曰：
“为旱，大疫，为乱臣。”五月癸卯，荧惑入太微。甲辰，犯右
执法。六月己未，太白犯东井。《占》曰：“秦有兵。”戊寅，犯舆
鬼。占曰：“国有忧。”七月辛丑，月犯毕，占同上。八月壬子，
月犯氐，占同上。“庚申，太白顺行，从右掖门入太微。丁
卯，奄左执法。”十一月癸亥，月入毕，占同上。“乙未，月入
舆鬼而晕。”　又按《志》：“五月甲申，彗星二出天市，埽帝
坐，在房心北。房心，宋之分野。”案占：“得彗柄者兴，除旧
布新，宋兴之象。”

义熙十二年五月，岁星留房、心间，月犯岁星。六月，太
白顺行入太微，月犯毕。七月，犯牛。十月，入毕。

按《晋书安帝本纪》，不载。　按《天文志》：十二年五月甲
申，岁星留房、心之间，宋之分野。始封刘裕为宋公。六
月壬子，太白顺行入太微右掖门。己巳，月犯毕，占同
上。七月，月犯牛宿。十月丙戌，月入毕。　又按志，五月
甲申，月犯岁星，在左角。占曰：“为饥。”

义熙十三年五月，月犯轩辕犯牛。荧惑犯右执法。八
月，月犯牵牛，又犯太微。九月，荧惑犯轩辕。十月，月犯
箕、毕，填星犯太微，月又犯太微。

按《晋书安帝本纪》，不载。　按《天文志》：十三年五月丙
子，月犯轩辕。丁亥，犯牵牛。癸巳，荧惑犯右执法。八月
己酉，月犯牵牛。丁卯，月犯太微。占曰：“人君忧。”九月壬
辰，荧惑犯轩辕。十月戊申，月犯毕，占悉同上。月犯箕。
占曰：“国有忧。”甲寅，月犯毕，占同上。乙卯，填星犯太微，
留积七十馀日。占曰：“亡君之戒。”壬戌，月犯太微。
义熙十四年三月，太白犯五诸侯。四月，月犯填。五月，
犯太微，有星孛于斗。七月，荧惑犯鬼。月犯井，彗星出
太微。八月，太白犯轩辕，填星犯右执法。九月，太白入
太微。十月，月及荧惑又入之。

按：《晋书安帝本纪》，不载。　按《天文志》：十四年三月癸
巳，太白犯五诸侯。五月庚子，月犯太微。七月甲辰，荧
惑犯舆鬼。占曰：“秦有兵，又为旱，为兵丧。”亦曰：“大人忧，
宗庙改，亦为乱臣。”时刘裕擅命，军旅数兴，饥旱相属。
其后卒移晋室。丁巳，月犯东井。占曰：“将军死。”八月甲
子，太白犯轩辕。癸酉，填星入太微，犯右执法。因留太
微中，积二百馀日乃去。占曰：“填星守太微，亡君之戒，
有徙王。”九月乙未，太白入太微，犯左执法。丁巳，入太
微。《占》曰：“大人忧。”十月甲申，月入太微。癸巳，荧惑入太
微，犯西蕃上将，仍顺行至左掖门内，留二十日乃逆
行。义熙十二年七月，刘裕伐姚泓。十三年八月，擒姚
泓，司、兖、秦、雍悉平。十四年，刘裕还彭城，受宋公。十一
月，左仆射前将军刘穆之卒。明年，西虏寇长安，雍州
刺史朱龄石诸军陷没，官军舍而东。十二月帝崩。
又按《志》，四月壬申，月犯填星于张。《占》曰：“天下有大丧。”
其明年帝崩。五月庚子，有星孛于斗魁中。七月癸亥，
彗星出太微西，柄起上相星下，芒渐长至十馀丈，进
埽北斗紫微中台。占曰：“彗出太微，社稷亡，天下易王。
入北斗紫微，帝宫空。”十四年刘裕还彭城，受宋公。十
二月帝崩。　又按《志》，十月癸巳，荧惑入太微西蕃上
将，仍顺行至左掖门内，留二十日，乃逆行。至恭帝元
熙元年三月五日，出西蕃上将西三尺许，又顺还入
太微。时填星在太微，荧惑绕填星成钩己，其年四月
丙戌，从端门出。《占》曰：“荧惑与填星钩己天庭，天下更
纪。”十二月，安帝母弟琅邪王践祚，是曰恭帝，来年禅
于宋。

### 恭帝元熙元年正月有星孛于太微正月月犯太微辰星犯轩辕六月太白犯太微七月月犯岁星太白昼见犯哭星十二月月与太白俱入羽林

按《晋书恭帝本纪》，元熙元年春正月戊戌，有星孛于
太微西蕃。　按《天文志占》曰：“革命之征。其年宋有天
下。”　又按《志》：正月景午，三月壬寅，五月景申，月皆犯
太微，占悉同上。己卯，辰星犯轩辕。六月庚辰，太白犯
太微。七月己卯，月犯太微，太白昼见。自义熙元年至
是，太白经天者九，月蚀者四，皆从上始。革代更王，臣
失君“之象也。”是夜，太白犯哭星。十二月丁巳，月与太
白俱入羽林。　又按《志》，七月月犯岁星。占悉同上。十
二月丁巳，月犯太白于羽林。二年六月，帝逊位，禅宋。
元熙二年，填星犯太微。

按《晋书恭帝本纪》，不载。　按《天文志》，二年三月庚午，
填星犯太微，占悉同上。元年七月，刘裕受宋王。是年
六月，帝逊位于宋